En stor brand brød ud mandag morgen i en villa i Heby, der ligger lidt nord for Uppsala i Sverige, og de første teorier gik på, at der kunne være tale om et forsøg på mordbrand.

Men nu har politiet ræsonneret sig frem til en anden og noget mere usædvanlig teori; nemlig at branden er blevet påsat af en bæver.

Det skriver en række svenske medier heriblandt Expressen.

Ingen beviser på mordbrand

Det var ikke muligt at redde huset, da huset var overtændt og flammerne stod op over skorstenen, da brandvæsenet nåede frem til huset mandag.

Politiet indledte efter branden forundersøgelser om en eventuel ildspåsættelse, men to dage senere har politiet endnu ikke fundet nogle beviser for den teori.

De tekniske undersøgelser peger i stedet på, at gnavere har været på spil.

- De tror, at årsagen er, at en bæver har fældet et træ, som er væltet ned over en elledning, der havde forbindelse til huset, siger en talsmand for Uppsala Politi til Expressen.

Bævere fælder mange træer

Den svenske TV-station SVT har talt med en bæverekspert, der forklarer, at bæver-træfældninger ikke er noget sjældent syn.

- De fælder ofte træer, som kan havne over elkabler og lignende. Uden at have forstand på det, så tror jeg, at det handler om et træ, som er væltet og har forårsaget branden, siger Lars Plahn til SVT.